בהר הנגב ריכוזים רבים של חרוֹתוֹת סלע וכתובות עתיקות, ובהר מחיה נמצא ריכוז גדול. רשות הטבע והגנים הכשירה את המקום לביקור מטיילים ובחנוכה נפתחו בפארק הר מחיה מסלולי טיול.
בהר מחיה מצפור בגובה 600 מ’ מעל פני הים. מכאן ניתן לראות בדרום את שרידיה של העיר העתיקה עבדת מן התקופות ההלניסטית, הרומית והביזנטית. עבדת שימשה תחנת מסחר נבטית חשובה על דרך הבשמים. בתקופה הרומית המאוחרת ובתקופה הביזנטית היא התרחבה מאוד. תושביה התבססו על חקלאות נגר עילי (הייתה בה גם תעשיית יין מפותחת) ועל שירותי דרך לשיירות המסחר, שנעו מדרום ערב אל נמלי הים התיכון וחנו בה בדרכן צפונה לנמל עזה בנתיב מרגלות הר מחיה, נחל הבשור וחלוצה.
במזרח מתפתל נחל צין. תחילתו בהר הנגב הגבוה והוא מנקז שטחים נרחבים עד להתחתרותו בקניון העמוק של עין עבדת בדרכו מזרחה אל צפון הערבה וים המלח.
מסלול אדום: מעגלי קצר – מתחיל במצפור ליפא גל ואורכו 500 מ’. משך ההליכה כחצי שעה.
מסלול ירוק: מעגלי ארוך –מתחיל במצפור ליפא גל ואורכו כ-1.3 ק"מ ומשך ההליכה כשעה וחצי.
אורך המסלול: מ-500 מ’ עד 1.6 ק"מ.
איך מגיעים? לבאים מצפון: נוסעים בכביש 40 לכיוון מצפה רמון, עוברים את מדרשת בן גוריון ולאחר מכן את צומת ציפורים. קילומטר אחד אחרי הצומת פונים ימינה לדרך עפר בעקבות השלט המכוון למצפור ליפא גל. ממשיכים 400 מ’ במעלה הגבעה ומגיעים למגרש החניה של המצפור ולמבואת הכניסה לפארק חרותות הסלע בהר מחיה.